Ifjúkorában hippi nézeteket vallott, visszautasította a besorozást, és részt vett a vietnámi háború elleni tüntetésekben. 1973-tól az uppsalai egyetemen zenetudományt hallgatott, közben karrierje felfelé ívelt: 1979-ig további hat albumot adott ki. 1979-ben Stockholmba költözött, ahol máig is él. 1979–80 folyamán lehetőséget kapott, hogy az "ABBA" együttessel turnézzon mint vokálénekes, és az elkövetkező években az "ABBA" több tagjával is közreműködött szólólemezein. 1980-ban megnyerte a svéd dalfesztivált, és "Just nu" (Most rögtön) számával részt vett az Eurovíziós Dalfesztiválon. 1982-ben megírta egyik legsikeresebb, "Sommaren är kort" (A nyár rövid) című dalát, melyet Svédország „nemzeti nyári dalának” tartanak, Ledint pedig „a nyár királyának” (Sommarkung) nevezik.